《登红毛城》
清代·曾源昌

巨海水奔流，安平镇最要。斯地古荷兰，砖城筑何巧。

暮角声清凄，震天万叠炮。自誇不拔基，伊谁敢与较。

讵知郑氏藩，剑芒日边耀。吞并气正雄，乾坤庆再造。

割据三十年，舳舻城下绕。门户键澎湖，台彝奉伪诏。

无何振王师，海氛倏已扫。扬帆穷绝域，波臣乐前导。

皇恩何汪濊，残黎遍慰劳。酋长纳款多，诸社齐欢笑。

今我渡江来，城高恣凭眺。层层磴纡回，霭霭云笼罩。

洁井泉犹甘，地洞路仍拗。墙宇嗟倾颓，库藏怜破耗。

庭角黑沙堆，榈头残月照。忽听潮声喧，西风晚狂叫。

鲲身七点浮，戍卒严水道。羽旂巡残堞，鼓鼙无乱噪。

爱此清晏时，游情随处好。

作者简介：源昌（，厦门曾厝埯人。清康熙六十年（1721）岁贡生，官训导。少作《百花诗》，释超全、林佶为之序。后游台澎，有《澎游草》一卷、《台湾杂咏》三十首。提督施世骠延主鹭津书院，课其子弟。著有《台湾杂咏》、《逢齐诗集》八卷，今不传。以下诗作据清修台湾方志所引辑录。